Garbės ženklo ordinas

„Garbės ženklo“ ordinas () – TSRS valstybinis apdovanojimas, įsteigtas TSRS Centrinio vykdomojo komiteto 1935 m. lapkričio 25 d. nutarimu. Ordino projekto autorius – dailininkas D.Goliadkinas.

1988 m. rugpjūčio 22 d. šis apdovanojimas pervadintas Garbės ordinu.

Ordino statutas 
Ordinas įsteigtas apdovanoti už aukštus pasiekimus gamyboje, mokslo ir tyrimų veikloje, valstybinę, socialinę-kultūrinę, sportinę ir kitą visuomenei naudingą veiklą bei pilietiškus poelgius.

Ordinu buvo apdovanojami:
 TSRS piliečiai
 įmonės, įstaigos, organizacijos, susivienijimai, miestai, rajonai ir kitos gyvenamosios vietovės
 užsienio šalių piliečiai, kitų šalių įmonės, įstaigos ir organizacijos bei gyvenamosios vietovės.

Ordinu buvo apdovanojama už:
 „aukštus pasiekimus pramonėje ir žemės ūkyje, statybose, transporte, prekyboje, visuomeniniame maitinime ir ryšiuose, gyventojų buitiniame aptarnavime ir komunaliniame ūkyje bei kitose liaudies ūkio srityse
 didelį darbo našumą, produkcijos kokybės gerinimą, gamybos kaštų mažinimą
 aukštus socialistinio lenktyniavimo rezultatus, planų įvykdymą ir viršijimą
 naujų technologijų, gerosios patirties diegimą į gamybą, vertingus išradimus ir racionalizacinius pasiūlymus
 pasiekimus mokslinėje ir tiriamojoje veikloje
 pasiekimus kultūroje, literatūroje, mene, švietime ir jaunimo komunistiniame auklėjime, kūno kultūros ir sporto vystyme, aukštos kvalifikacijos kadrų rengimą, gyventojų medicininį aptarnavimą
 šalies gynybinės galios stiprinimą
 vaisingą valstybinę ir visuomeninę veiklą
 ekonominių, mokslinių-techninių, kultūrinių TSRS ryšių su užsienio šalimis vystymą
 drąsą ir kūrybingumą gelbėjant gyvybes, prižiūrint visuomeninę tvarką, kovą su stichinėmis nelaimėmis ir kitus pilietiškumo pasireiškimus“.

„Garbės ženklo“ ordinas turėjo būti tvirtinamas kairėje krūtinės pusėje, iškart po Tautų draugystės ordino.

Ordino aprašymas 
Šis ordinas – ovalo formos ženklas, kraštuose įrėmintas ąžuolo šakelėmis. Centre pavaizsduotos darbininko ir valstietės figūros, nešančios simetriškai išsidėsčiusias į kairę ir į dešinę nujo jų vėliavas, ant kurių užrašyta Пролетарии всех стран, соединяйтесь! (Visų šalių proletarai, vienykitės!).

Ordino viršutinėje dalyje – penkiakampė žvaigždė, kurios apačioje reljefinis užrašas „СССР“ (TSRS). Ordino apačioje – reljefinis užrašas „ЗНАК ПОЧЁТА“ (Garbės ženklas).

Vėliavų ir žvaigždždės kontūras paauksuotas, jie padengti rubino raudonumo emale. Vėliavų kotai ir užrašai paauksuoti, ąžuolo šakelės ir apatinė ordino dalis oksiduoti.

Ordinas pagamintas iš sidabro, jo aukštis – 46 mm, plotis – 32,5 mm.

Ordinas žiedeliu pritvirtintas prie muaro šilko juosta aptrauktos penkiakampės kaladėlės. Juosta – 24 mm pločio, šviesiai rožinės spalvos, šonuose – dvi išilginės 3,5 mm pločio oranžinės juostelės.

Apdovanojimai ordinu 
„Garbės ženklo“ ordinas – vienas pirmųjų TSRS ordinų, juo gausiai buvo apdovanojami pirmųjų penkmečių „spartuoliai“. Įsteigimo metu šis ordinas buvo žemiausias pagal rangą tarp visų tarybinių ordinų.

Pirmieji ordinai paskirti 1935 m. lapkričio 26 d. trylikai karinio dainų ir šokių ansamblio artistų. Pirmaisiais egzistavimo metais buvo įteikti 443 tokie ordinai, juos gavo ir dešimt pionierių už pagalbą nuimant derlių kolūkiuose.

Paskutinieji „Garbės ženklo“ ordinai įteikti 1988 m. gruodžio 23 d. Lenkijos liaudies respublikos piliečiams N.Kovalskai, R.Muranui ir H.Prokopčiuk už knygą apie Antrąjį pasaulinį karą „Atminimas“.

Iš viso „Garbės ženklo“ ordinas įteiktas 1 580 850 kartų. Generolas pulkininkas N.Červiakovas „Garbės ženklo“ ordinu apdovanotas keturis kartus, buvęs Rusijos Nacionalinio olimpinio komiteto prezidentas V.Smirnovas – tris kartus. Septyniolika asmenų šiuo ordinu apdovanota du kartus (tarp jų – buvęs KGB generolas Olegas Kaluginas).

„Garbės ženklo“ ordinu Lietuvoje apdovanoti krepšininkai Šarūnas Marčiulionis, Sergejus Jovaiša, Modestas Paulauskas, rašytojas Algimantas Zurba, Juozas Maniušis, gydytojas Juozas Kupčinskas, dainininkė Elena Saulevičiūtė, verslininkas Jonas Karčiauskas, fizikas Aleksandras Lebedevas, technologas Leonas Benešiūnas, Vilniaus Kuro aparatūros gamykla, Jonavos azotinių trąšų gamykla ir kt.

1988 m. gruodžio mėn. ordinas pavadintas Garbės ordinu, kiek pakeistas jo dizainas. Pirmasis naująjį ordiną gavo estų kompozitorius ir dirigentas Gustavas Ernesaksas. Per tris egzistavimo metus šį ordiną gavo keli tūkstančiai žmonių.

Nuorodos 
 Орден „Знак Почета“ – Ордена и медали СССР
 J.Miltiniui įteikto „Garbės ženklo“ ordino dokumentai

Šaltiniai 

TSRS valstybiniai apdovanojimai